VENDIM

Nr. 14, datë 15.1.2026
MBI DISA NDRYSHIME NË VENDIMIN E BORDIT TË ERE-s NR. 40, DATË 14.2.2025, “MBI LICENCIMIN E SHOQËRISË ‘EB ENERGY’ SHPK NË VEPRIMTARINË E PRODHIMIT TË ENERGJISË ELEKTRIKE”, I NDRYSHUAR

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; të nenit 113, të ligjit nr. 44/2015, “Kodi i Procedurave Administrative të Republikës së Shqipërisë”; si dhe të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 15.1.2026, mbasi shqyrtoi relacionin e përgatitur nga Drejtoria e Politikave të Burimeve të Rinovueshme, me nr. 168 prot., datë 14.1.2026, “Mbi disa ndryshime në vendimin e Bordit të ERE-s nr. 40, datë 14.2.2025, ‘Mbi licencimin e shoqërisë shoqërinë ‘EB Energy’ sh.p.k. në veprimtarinë e prodhimit të energjisë elektrike’”,

konstatoi se:

1. Të dhëna mbi shoqërinë “EB Energy” sh.p.k.

- Bordi i ERE-s, me vendimin nr. 40, datë 14.2.2025, ka licencuar shoqërinë “EB Energy” sh.p.k. në veprimtarinë e prodhimit të energjisë elektrike nga centrali fotovoltaik me kapacitet prodhues 2 mw, me vendndodhje në zonën kadastrale nr. 3358, Njësia Administrative Topojë, Bashkia Fier, qarku Fier, për një afat 30-vjeçar.

- Në kuptim të pikës 3, të vendimit nr. 40/2025, përcaktohet se: “Shoqëria duhet të fillojë operimin/ushtrimin e veprimtarisë së prodhimit të energjisë elektrike brenda datës 5.12.2025.”

- Referuar pikës 4, të vendimit nr. 40/2025, përcaktohet se: “Brenda 60 (gjashtëdhjetë) ditëve nga fillimi i operimit, shoqëria duhet të dokumentojë në ERE testimin e veprës.”.
- Gjithashtu, në pikën 5, të vendimit nr. 40/2025, të ndryshuar me vendimin nr. 268, datë 27.10.2025, përcaktohet se: “Ky vendim është objekt rishikimi nga ERE, në kuadër të plotësimit të pikës 3 të këtij vendimi.”.
2. Korrespondenca dhe dokumentacioni i depozituar nga shoqëria
- Shoqëria “EB Energy” sh.p.k. me shkresën e protokolluar në ERE me nr. 2451 prot., datë 12.9.2025, ka njoftuar për përfundimin e punimeve të ndërtimit të centralit fotovoltaik dhe ka depozituar procesverbalin përkatës të përfundimit të punimeve.

- Me shkresën nr. 2546 prot., datë 30.9.2025, shoqëria ka njoftuar se është në pritje të testimeve dhe certifikimit të veprës nga Agjencia Kombëtare e Burimeve Natyrore (AKBN) dhe lidhjes së kontratës me Furnizuesin e Tregut të Lirë (FTL). Në vijim me shkresën e datës 22.12.2025, shoqëria ka kërkuar rishikimin e afatit të përcaktuar në pikën 3, të vendimit nr. 40/2025, duke sqaruar se mosfillimi i operimit deri më 5.12.2025 ka ardhur për shkaqe procedurale dhe administrative që lidhen me energjizimin dhe formalizimin e kontratave. Gjithashtu, me shkresën nr. 3120/2 prot., datë 30.12.2025, shoqëria ka depozituar procesverbalin e provës 72-orëshe të realizuar më datë 25.11.2025, si dhe njoftimet për përfundimin e punimeve dhe testimin e veprës drejtuar MIE-s dhe AKBN-së.

3. Analiza ligjore dhe vlerësimi
- Nga dokumentacioni i depozituar rezulton se shoqëria ka përfunduar ndërtimin e centralit dhe ka realizuar testimin 72-orësh brenda afatit të përcaktuar në pikën 3, të vendimit nr. 40/2025.

- Mosenergjizimi përfundimtar i veprës ka ardhur për shkak të kufizimit formal të lidhur me datën fikse të fillimit të operimit të përcaktuar në vendimin e ERE-s.

- Në kushtet kur shoqëria ka përmbushur detyrimet kryesore teknike dhe procedurale për ndërtimin dhe testimin e veprës, vlerësohet se afati për fillimin e operimit duhet të përshtatet me situatën faktike.

4. Nevoja për ndryshimin e vendimit
- Në mbështetje të nenit 113, të ligjit nr. 44/2015, “Kodi i Procedurave Administrative të Republikës së Shqipërisë”, i cili parashikon se një akt administrativ mund të ndryshohet, shfuqizohet apo anulohet, kryesisht nga organi publik që ka kompetencë për ta nxjerrë atë, vlerësohet se pika 3, e vendimit nr. 40/2025, i ndryshuar, duhet të ndryshohet si vijon: “Shoqëria duhet të fillojë operimin/ushtrimin e veprimtarisë së prodhimit të energjisë elektrike brenda 30 (tridhjetë) ditëve nga hyrja në fuqi e këtij vendimi.”.

- Me ndryshimin e pikës 3 të këtij vendimi lind nevoja për riformulimin edhe të pikës 5 të tij, duke e lidhur atë edhe me kushtin e testimit të veprës sipas pikës 4. Për rrjedhojë, vlerësohet ndryshimi i pikës 5, të vendimit të Bordit të ERE-s nr. 40, datë 14.2.2025, i ndryshuar, si më poshtë vijon: “Ky vendim është objekt rishikimi nga ERE, në rast të plotësimit/mosplotësimit të kushteve të përcaktuara në pikat 3 dhe 4 të këtij vendimi, si dhe në rast të depozitimit të akteve të ndryshme nga ato që kanë shërbyer për marrjen e këtij vendimi.”.
Për gjithë sa më sipër, Bordi i ERE-s
VENDOSI:

1. Miratimin e disa ndryshimeve në vendimin e Bordit të ERE-s nr. 40, datë 14.2.2025, i ndryshuar, si vijon:

a) Pika 3 ndryshon dhe bëhet:

“Shoqëria duhet të fillojë operimin/ushtrimin e veprimtarisë së prodhimit të energjisë elektrike brenda 30 (tridhjetë) ditëve nga hyrja në fuqi e këtij vendimi.”;
b) Pika 5 ndryshon dhe bëhet:

“Ky vendim është objekt rishikimi nga ERE në rast të plotësimit/mosplotësimit të kushteve të përcaktuara në pikat 3 dhe 4 të këtij vendimi, si dhe në rast të depozitimit të akteve të ndryshme nga ato që kanë shërbyer për marrjen e këtij vendimi.”.
2. Drejtoria e Politikave të Burimeve të Rinovueshme të njoftojë shoqërinë “EB Energy” sh.p.k., Ministrinë e Infrastrukturës dhe Energjisë, “OSSH” sh.a., “FTL” sh.a. dhe “ALPEX” sh.a., lidhur me vendimin e Bordit të ERE-s.

Ky vendim hyn në fuqi menjëherë.

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes dijeni, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.

KRYETAR

 Petrit Ahmeti

